31983D0234
L 127/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 29 април 1983 година
относно списъка с предприятия в Република Турция, от които държавите-членки могат да разрешат вноса на прясно месо
(83/234/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 72/462/ЕИО на Съвета от 12 декември 1972 г. относно санитарните и ветеринарно-медицинските проблеми при внос на животни от рода на едрия рогат добитък и свине, и на прясно месо от трети страни (1), последно изменена с Директива 83/91/ЕИО (2), и по-специално член 4, параграф 1 и член 18, параграф 1, букви а) и б) от нея,
като има предвид, че на предприятията в трети страни не може да бъде разрешено да изнасят прясно месо за Общността, освен ако същите не отговарят на общите и специални изисквания, посочени в Директива 72/462/ЕИО;
като има предвид, че в съответствие с член 4, параграф 3 от Директива 72/462/ЕИО, Турция е предоставила списък с предприятията, на които е разрешено да изнасят за Общността;
като има предвид, че проверките на място от страна на Общността показват, че трябва да бъде разгледан случаят на тези предприятия, като това трябва да стане въз основа на допълнителна информация по отношение на техните хигиенни стандарти и тяхната възможност да се адаптират бързо към правилата на Общността;
като има предвид, че междувременно с цел да се избегне всякакво рязко прекъсване на съществуващите търговски потоци, на тези предприятия може да бъде разрешено временно да продължат своя износ на прясно месо към онези държави-членки, които са готови да го приемат;
като има предвид, че следователно ще е необходимо настоящото решение да се преразгледа и ако е необходимо да се измени с оглед на предприетите мерки в тази насока и на направените подобрения;
като има предвид, че мерките, предвидени в настоящето решение, са в съответствие със становището на Постоянния ветеринарен комитет,
ПРИЕ НАСТОЯЩЕТО РЕШЕНИЕ:
Член 1
1. При спазване на условията, установени в параграф 2, държавите-членки забраняват внос на прясно месо от предприятия в Турция.
2. Държавите-членки могат да продължат да разрешават, най-късно до 30 ноември 1983 г., вноса на прясно месо от предприятията, които са били официално предложени от властите в Турция, в срок най-късно до 14 март 1983 г. в съответствие с член 4, параграф 3 от Директива 72/462/ЕИО, освен ако не е било взето противно решение в съответствие с член 4, параграф 1 от горепосочената директива, до 1 декември 1983 г.
Комисията предоставя на държавите-членки списъка с предприятията.
Член 2
Настоящото решение се прилага от 1 май 1983 г.
Член 3
Настоящото решение се преразглежда и, ако е необходимо, се изменя в срок най-късно до 1 октомври 1983 г.
Член 4
Адресати на настоящото решение са държавите-членки.
Съставено в Брюксел на 29 април 1983 година.